Tilbud om å delta i forskning,

utprøving av Oslo Picture-book Inference Test (OPIT)

Kjære foreldre til barn i alderen 3-8 år

Dette er en invitasjon til deg og ditt barn om å delta i utprøving av Oslo inferenstest, som er en nyutviklet språktest for barn.

Barns evne til å trekke slutninger og sammenholde informasjon som de får fra muntlig tale/samtale er viktig for både språkforståelsen og senere leseforståelse. Vi ønsker å få mer innsikt i evnen til å trekke inferenser hos barn med svake språkferdigheter.

Formålet med forskningsprosjektet er å finne ut **hvordan barn i alderen 3-8 år og som har svake språkferdigheter svarer på ulike spørsmål i bildebokdialog med en voksen**. En digital bildebok på iPad blir benyttet, og spørsmålene som stilles tar utgangspunkt i informasjon som er gitt i historien og bildene. Innholdet i bildeboken handler om betydningen av vennskap.

Normalvariasjonen i språkferdigheter hos barn er stor, og det kan ofte være vanskelig å identifisere barn som har svake språkferdigheter og dermed sette inn tiltak tidlig nok. Vi ønsker å undersøke om Oslo inferenstest kan være egnet til identifisering av barn som er i risiko for utviklingsmessige språkforstyrrelser. Resultatene av studien vil bli brukt i nasjonale og internasjonale publikasjoner, samt i masterprosjekter. Disse prosjektene er ment å gi et kunnskapsløft til fagfolk når det gjelder å gjenkjenne trekk hos barn i risiko, slik at disse barna kan få raskere hjelp.

Dersom du etter å ha lest informasjonen i dette brevet ønsker at ditt barn skal delta i forskningsprosjektet, ber vi deg **skrive under på samtykkeerklæringen på siste side, og levere dette til den i barnehagen/ på skolen du fikk informasjonen fra. Signert samtykkeskjema kan også sendes på mail til** **f.j.holmen@isp.uio.no** **eller til; Frida Johanne Holmen, postboks 1140 Blindern, 0318 Oslo.**

**Hvem er ansvarlig for forskningsprosjektet?**

Kari-Anne B. Næss (professor ved Institutt for Spesialpedagogikk, Universitetet i Oslo) er ansvarlig for testutviklingen og prosjekt knyttet til dette.

**Hvorfor får deres barn spørsmål om å delta?**

Barnehagen/skolen til ditt barn er positiv til å delta i dette forskningsprosjektet, og du får derfor dette tilbudet. Aktuelle deltakere i prosjektet er barn i tre- til åtteårs alder der minst en av foreldrene har norsk som morsmål. Det skal enten foreligge en bekymring rundt barnets språk, eller barnet kan ha en kjent språkforstyrrelse. Barnet skal ikke ha andre diagnoser, som f.eks. utviklingshemming, Down syndrom eller autismespekterforstyrrelse.

Vi i prosjektet kjenner ikke barnas identitet før dere som foreldre eventuelt har sagt ja til å delta. Vi rekrutterer totalt ca. 150 barn med foreldre. Vi vil rekruttere fra barnehager, skoler, PPT og gjennom relevante faggrupper på sosiale medier.

**Hva innebærer det for deg og ditt barn å delta?**
Bildebokdialogen blir gjennomført i barnehagen/skolen sammen med en sertifisert forskningsassistent eller en sertifisert masterstudent ved Institutt ved Spesialpedagogikk ved Universitetet i Oslo. For å måle den nye testens pålitelighet vil barna også gjennomføre en kort minneoppgave og en kort ordforrådsoppgave som sammenholdes med resultatene av Oslo inferenstest. Oppgavene vil bli gjennomført på dagtid i barnets barnehage/skole. Det vil tas lydopptak av gjennomføringen som totalt varer i ca. 20-30 minutter. Etter gjennomført test får barnet en liten premie.

I tillegg til kartleggingen av barnet vil det sendes et kort spørreskjema til deg som forelder om barnets bakgrunn. Dette vil det ta ca. 5 minutter å besvare.

**Det er frivillig å delta**
Det er frivillig å delta i forskningsprosjektet. Hvis dere velger å delta, kan dere når som helst trekke samtykket tilbake uten å oppgi noen grunn. Alle opplysninger om deg og ditt barn vil da bli anonymisert. Det vil ikke ha noen negative konsekvenser hverken for deg eller ditt barn dersom dere ikke vil delta eller senere velger å trekke dere.

**Ditt personvern – hvordan vi oppbevarer og bruker dine opplysninger**

Vi vil bare bruke opplysningene om deg og ditt barn til de formålene vi har fortalt om i dette skrivet. Vi følger reglene for personvern. All informasjonen vil bli oppbevart på en måte som gjør at du og ditt barn ikke kan bli gjenkjent.

Prosjektansvarlig Kari-Anne B. Næss og øvrige medlemmer av hennes forskningsteam vil ha tilgang til dataene. All data blir samlet elektronisk og lagret i sikker server (TSD) ved Universitetet i Oslo.

**Hva skjer med opplysningene dine når forskningsprosjektet er ferdig?**

Prosjektet er ferdig 31.12.2026. Alle personopplysninger om deg og ditt barn vil da bli slettet. Dataene blir lagret i en ikke-identifiserbar form.

**Dine rettigheter**

Så lenge du og ditt barn kan identifiseres i datamaterialet, har du rett til:

* få se hvilke personopplysninger som er registrert om dere
* få rettet personopplysninger om dere
* få slettet personopplysninger om dere
* få utlevert en kopi av dine personopplysninger
* sende klage til personvernombudet eller Datatilsynet om behandlingen av dine personopplysninger

**Hva gir oss rett til å behandle personopplysninger om deg?**

Vi behandler opplysninger om deg basert på ditt samtykke.

På oppdrag fra Universitetet i Oslo har Sikt – personverntjenester (tidligere Norsk senter for forskningsdata AS) vurdert at behandlingen av personopplysninger i dette prosjektet er i samsvar med personvernregelverket.

**Hvor kan jeg finne ut mer?**

Hvis du har spørsmål til studien, eller ønsker å benytte deg av dine rettigheter, ta kontakt med:

·  Kari-Anne B. Næss (UiO), e-post: k.a.b.nass@isp.uio.no, tlf. 92240741

·  Vårt personvernombud: *Roger Markgraf-Bye, personvernombud@uio.no*

·  Sikt personverntjenester – tidligere Norsk senter for forskningsdata AS, på telefon: 73984040.

Med vennlig hilsen

Kari-Anne Bottegård Næss

Prosjektansvarlig

Professor i spesialpedagogikk

Universitetet i Oslo
 **Samtykkeerklæring**

Jeg har mottatt og forstått informasjon om utprøving av Oslo Picture-book Inference Test (OPIT) og har fått anledning til å stille spørsmål. **Jeg samtykker til at mitt barn deltar i forskningsprosjektet.**

Kontaktinformasjon foresatt 1:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **(e-post, skriv tydelig)**

Kontaktinformasjon foresatt 2:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **(e-post, skriv tydelig)**

Barnets navn:

--------------------------------------------------------------------------------------------------------

Barnets fødselsdato:

Barnets barnehage/skole:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jeg samtykker til at mitt barns og mine opplysninger behandles frem til prosjektet er avsluttet, 31.12.2026

Ditt navn med blokkbokstaver:

----------------------------------------------------------------------------------------------------------

----------------------------------------------------------------------------------------------------------

Din signatur